ביתנים נוספים הראויים לציון הם ביתן התעשייה, היכל המכונות, ביתן העיתון נויה פרייה פרסה, ביתני הכרייה והרכבת וביתני האמנות.
בין 35 ביתני האומות שהשתתפו בתערוכה בלטו ביתני האומות המתעוררות, כגון האימפריה היפנית העולה של תקופת מייג'י, ביתנה של מצרים שמוקם בדגם בגודל טבעי של ארמונו של המשנה למלך מצרים, איסמעיל פאשא, ביתן האימפריה הברזילאית, ביתן סיאם, ביתן ממלכת פרס וכן ביתני האימפריה הרוסית, והאימפריה ההולנדית שהציגו מוצגים מאזורי סיביר והמזרח הרחוק וביתן האימפריה הקולוניאלית הצרפתית.
בביתני המכונות והתעשייה בלטה שליטתה של פרוסיה ובראשה תאגיד הפלדה קרופ.
בביתן האימפריה העות'מאנית הוצג דגם אבץ של ירושלים, כפי שנראתה באותה עת ביחס 1:500, מעשה ידי הצליין ההונגרי סטפן אילש (דגם ירושלים של סטפן אילש). הדגם נדד לאחר התצוגה בתערוכה לתצוגה בבירות אירופה ובשנת 1878 נרכש על ידי העיר ז'נבה והוצג בה במשך כ-40 שנה בסאל דה לה רפורמסיון. לאחר מכן נשכח והתגלה רק ב-1984, אז שוחזר והוא מוצג כיום במגדל דוד.
ביקורים מלכותיים ומגעים דיפלומטיים.
בתערוכה ביקרו מספר רב של מלכים וקיסרים בהם וילהלם הראשון, קיסר גרמניה, מלווה בקנצלר שלו, אוטו פון ביסמרק; אלכסנדר השני, קיסר רוסיה; לאופולד השני, מלך הבלגים; ויטוריו אמנואלה השני, מלך איטליה; נאסר א-דין שאה קאג'אר, השאה הפרסי; הנסיך מוויילס, אלברט אדוארד ואחרים.
בשל נוכחות זו הייתה התערוכה גם כר למפגשים דיפלומטיים חשובים ובראשם חתימת ברית שלושת הקיסרים בין קיסרי גרמניה, אוסטרו-הונגריה ורוסיה (ששימשה כדי לבלום את המדיניות הליברלית של צרפת ובריטניה.)
הכנות ולוגיסטיקה.
אחד החידושים בתחום הלוגיסטיקה של הקמת התערוכה היה הכנת מערכת לאספקת מים זורמים ומגדלי מים שסיפקו זרם מים בלחץ לכל הצרכים.
עבור התערוכה הורחבה תחנת הרכבת הצפונית, הוקמו מלון מטרופול בעיר וגשר מריה תרזה על הדנובה, נחנך קו "אוטובוס קיטור", קו סדיר של ספינות על הדנובה והוסדרו גדות הנהר ליד הפראטר, כדי למנוע הצפות.
קרב מצר מלאקה
קרב מצר מלאקה היה קרב ימי שנערך ב-15 - 16 במאי 1945, בין הצי הקיסרי היפני לצי המלכותי הבריטי. הקרב היה חלק ממבצע "חפש והשמד" של הצי הבריטי, שנקרא "מבצע דיוקדום" (Dukedom), ובסופו טובעה הסיירת היפנית "האגורו", אשר שימשה כאוניית משא לחילות המצב היפניים באיי הודו המזרחית ובמפרץ בנגל.
הפעולה.
הסיירת היפנית האגורו, בליווי המשחתת "קמיקאזה" יצאה מסינגפור ב-9 במאי, על מנת להוביל אספקה לחיל המצב היפני בפורט בלייר שבאיי אנדמן וניקובר, ועל מנת להחזיר כוחות לסינגפור. הצי הבריטי למד על יציאת האוניות היפניות בזכות פענוח צפני הצי היפניים, ומאוחר יותר אותר הכוח על ידי שתי צוללות בריטיות, שפטרלו במצר מלאקה. ב-8 במאי, יום לפני יציאת השייטת היפנית, יצאו שש עשרה אוניות בריטיות מציילון, בציפייה לפגוש ביפנים בים. אולם, לאחר שהאגורו קיבלה אזהרה ממטוסי סיור, שבה עם מלוותה בחזרה לסינגפור, מתוך רצון להימנע מקרב ימי.
האגורו וקמיקזה יצאו בשנית מסינגפור ב-14 במאי. ביום המחרת, איתר אותן מטוס סיור בריטי, ומטוסי TBF אוונג'ר פתחו בהתקפה. המטוסים הסבו להאגורו נזק קל בלבד, וזאת במחיר של אובדן מטוס, שאת צוותו שבו היפנים. בשלב זה, נודע ליפנים כי שתי שייטות משחתות בריטיות מתקרבות לכיוונם, ושוב שבו האוניות על עקבותיהן, וחצו את מצר מלאקה. אולם, הבריטים צפו מהלך זה, ושייטת המשחתות ה-26 פתחה במרדף. השייטת - שכללה את אה"מ סאומרז, ורולאם, ונוס, ויג'ילנט ווירגו - הדביקה את השייטת היפנית, הסתדרה במבנה של חצי סהר, ובכך הניחה ליפנים את המלכודת.
בשעה 01:05 פתחה סאומרז באש מתותחי ה-4.7 אינץ' שלה, והשיגה פגיעה בהאגורו במטח השני. אז פנתה סאומרז ימינה בחדות, חלפה על פני ירכתיה של האגורו, ומול חרטומה זיהתה את המשחתת קמיקזה, עליה הנחיתה סאומרז מטח מתותחי 40 מ"מ. האגורו הספיקה להשיב בשישה מטחים מסוללת התותחים הראשית שלה לעבר סאומרז, לפני שנפגעה משלושה טורפדו ששיגרו האחרונה וורולאם. ונוס פגעה בהאגורו עם טורפדו אחד בשעה 01:25, ולאחר שנפגעה משני טורפדו ששוגרו מווירגו כשתי דקות לאחר מכן, נעצרה האגורו. לאחר שספגה שעה נוספת של ירי תותחים, טורפדו נוסף מוויג'ילנט ושניים מוונוס, טבעה לבסוף האגורו בשעה 02:09.
קמיקזה נפגעה אף היא, אולם הצליחה להימלט. היא שבה ביום המחרת על מנת לאסוף את הניצולים. מתוך צוות של כ-1,200 אנשים, טבעו 900 חיילים, בהם המפקדים תת-אדמירל האשימוטו ואדמירל-משנה סוגיאורה.
דורית פלד הרפז
דורית פלד הרפז (נולדה ב-19 בספטמבר 1961) היא קומיקאית, סטנדאפיסטית, במאית, מחזאית, שחקנית תיאטרון, קולנוע וטלוויזיה ומטפלת בשיטת PHD.
ביוגרפיה.
פלד הרפז היא בוגרת בית הספר למשחק בית צבי, וזוכת מלגת הצטיינות. עם תום הלימודים הצטרפה ל"צעירי הבימה" ושיחקה עם הלהקה בהצגות התיאטרון במשך שתי עונות. בארצות הברית, שם גרה 3 שנים, השתלמה בסטודיו של סטלה אדלר וסטייסי רוברטס. כשחזרה לארץ למדה במכללת בית ברל לימודי דרמה תרפיה. בסוף הלימודים עבדה עם ילדים ונוער ומאוחר יותר העבירה סדנאות לנשים "טיפול באמצעות תיאטרון".
בין השנים 1985–1995 שיחקה בתיאטרון הבימה ובתיאטרון בית ליסין. בהצגה הראשונה בה השתתפה "מעגל הגיר הקווקזי", שיחקה לצד יוסי בנאי ויונה אליאן. בהצגה "הדיבוק" שיחקה לצד שולי רנד.
בשנת 1996 שיחקה פלד הרפז בקלטת הילדים "פיץ העכבר" לצידו של עודד מנשה, בתפקיד אזדרכת והגברת פומפרניקל.
פלד הרפז כתבה מספר הצגות ילדים ונוער. ההצגה הראשונה שכתבה "מה שקרה ביער" בכיכובה של אורנה רוטברג זכתה במקום הראשון בפסטיבל חיפה להצגות ילדים. מיד אחר כך כתבה וביימה את ההצגה "הגן של סומו" בכיכובה של אודיה קורן וכמה שנים מאוחר יותר כתבה וביימה את ההצגה "מיקי כאן ועכשיו" בכיכובה של מיקי קם. כתבה את הצגות הילדים והנוער "חלומות וכוכבים" "בעקבות ויואלדי" "אלביס מבאר שבע" ואחרים.
משנת 2005 החלה לכתוב ולביים הצגות למבוגרים. בשל עבודתה ועיסוקה כדרמה תרפיסטית, המחזות שהיא כתבה בעלות גוון טיפולי. ההצגות כולן קומיות ויחד עם זאת, נוגעות וחוקרות את נפש האדם והבחירות שהוא עושה בחייו. ההצגה "נשים מדברות נשים" בה גם שיחקה עם עירית גידרון, מציגה נשים הבאות לטיפול פסיכולוגי ומשנות את חייה של המטפלת. המחזה מעלה לבמה נשים מההוויה הישראלית והתכנים אוניברסליים. ההצגה הועלתה ב-2006 רצה 800 פעם במשך 6 שנים ואז הועלתה שוב לבמה ב-2016 והפעם עם 5 שחקניות צעירות שרצות עם ההצגה ברחבי הארץ.
בשנת 2006 פלד הרפז הקימה את "דור הפקות" יחד עם ענת סגל האמונה על השיווק ופתחו מיני תיאטרון נשי. במסגרת התיאטרון שלה העלתה את הצגות נוספות שכתבה וביימה: "נשואים וחיות אחרות" "החיים ע"פ פאני" ושיתפה בו את השחקנים: דן תורן, תומר אופנר, טניה עדן, דורין מנדל, עינת משה, רעות בנטולילה וטליה בר שלום.
בד בבד עם הצגות התיאטרון כתבה את הסטנד-אפ "אישה כמוני" והופיעה איתו במשך שנים ארוכות.
פלד הרפז השתתפה עם פינה קבועה בתוכנית הרדיו של ירון אנוש "קול שישי" כפולנייה, בשם גיציה קוחנה, מומחית בינלאומית לחשיבה שלילית. הפינה הסאטירית, אותה כתבה והגישה במבטא פולני כבד, קנתה לה קהל מעריצים. פלד הרפז עיבדה את החומר להצגה שהועלתה ב-2014 בשם "יומנה של פולניה" בה משתתף גם אמן האקורדיון איליה מגלניק. הייתה זו הפעם הראשונה, בה הופכת פינה ברדיו להצגת תיאטרון.
בשנת 2014 יצאו לאור המחזות שלה "נשים מדברות נשים" "נשואים וחיות אחרות" בהוצאת "אור עם". על המחזות שלה כתב לה נשיא המדינה מר שמעון פרס "כתיבתך מתאפיינת ברצינות ועומק לצד שנינות והומור"
ב-2015 יצרה את המפגש "דמויות יוצרות מחזה" בו היא מספרת לקהל על תהליך כתיבת המחזות, על הדמויות אותן יצרה, על מקורות הכתיבה והסודות השמורים שפרצו לבמה.
ההצגות "נשים מדברות נשים", "נשואים וחיות אחרות" ו"החיים ע"פ פאני" הוזמנו להופיע בפני הקהילה הישראלית בלונדון וזכו שם להצלחה גדולה.
ב-2015 העלתה מחדש את ההצגה "נשים מדברות נשים" עם 5 שחקניות צעירות והופיעה ברחבי הארץ עם הצגת היחיד "יומנה של פולנייה".
ב-2017 כתבה עבור ששי קשת ויונה אליאן את מופע הבידור "עדיין נשואים?".
פלד הרפז מופיעה ב"מפגש דמויות", בו היא מספרת על תהליך הכתיבה והיצירה ומעלה דמויות מתוך המחזות שלה. כמו כן, היא מרצה על "שלילי זה החיובי החדש".
פלד הרפז הופיעה בטלוויזיה בסדרות שונות בהן "קרובים קרובים" ו"קופיקו" (בתפקיד האם תמר) ובשנת 2022 שיחקה בסדרת הדרמה כל עוד בלבב בתפקיד רבקה, ניצולת שואה המלווה מסע לפולין של בני נוער ישראליים.
בקולנוע שיחקה בתפקידים משניים בסרטים "אלכס חולה אהבה" (1986), "מלך הסלים" (1988) ,"שלוש אימהות" (2006) ו"פטר השלישי" (2015).
בנוסף לכתיבה לתיאטרון, כותבת טור "נקודת מוצא" ובו סיפורים קצרים ודרמטיים על החיים בירחון החיים הטובים.
מטפלת עצמאית בשיטת PHD, שבה המטופל, הוא הדמות הראשית במחזה של עצמו. במהלך הטיפול, נחשפת בפניו האפשרות לראות את המרכיבים בסבך עלילת חייו, לזהות את המשתתפים במחזה הפרטי שלו, לגלות מה התפקידים שהם מגלמים ורמת תפקודם בעלילה.
פלד הרפז נשואה לאודי הרפז המלחין מוזיקה לסרטים וטלוויזיה. הוא גם המלחין את המוזיקה לכל ההצגות שלה. לזוג שתי בנות.
אחותה של פלד הרפז היא העיתונאית טליה פלד קינן.
סינס אוף ת'אי בילובד
אדם רפצקי